Kremský, Peter, poslanec NR SR (2023-03-22):
Ďakujem veľmi pekne. Rád by odôvodnil návrh zákona č. 250/2012 o regulácii v sieťových odvetviach, ktorým zároveň sa mení a dopĺňa zákon č. 251/2012 o energetike, ktorý predkladáme spolu s kolegom Igorom Matovičom, ktorý je, žiaľ, ešte chorý, takže tu nemôže byť medzi nami, takže to musím urobiť aj za neho. Ak by som to mal krátko predstaviť, keďže sme v prvom čítaní, nebudem zachádzať do veľkým podrobností, ide o určité posilnenie právomoci Úradu pre reguláciu sieťových odvetví, s ktorým sme aj pri navrhovaní tejto novely spolupracovali. A ide najmä o to, aby mohol lepšie kontrolovať povinnosť dodávateľov elektriny a plynu zabezpečiť dostatok, dostatočné množstvo tejto komodity tak, aby mohli plniť svoje záväzky voči koncovým odberateľom elektriny a plynu. V prvom rade ide teda o umožnenie lepšej, lepšieho vykonávania tejto povinnosti, takisto kontrolu obstarávacích nákladov, takisto možnosť zverejňovania týchto informácií, takisto uloženie povinnosti dodávateľmi elektriny alebo plynu zabezpečiť množstvo elektriny v prípade, ak daný dodávateľ takéto množstvo nemá zabezpečené. A takisto možnosť sankcií vo forme straty spôsobilosti dodávať elektrinu alebo plyn, respektíve zrušenie povolenia na podnikanie v energetike. Možno poviem k tomu len pár slov, v súčasnosti zažívame na Slovensku stav, keď štát veľmi silným spôsobom za pomoci európskych prostriedkov kompenzuje náklady na plyn, elektrinu a teplo koncovým odberateľom, či už sú to domácnosti alebo komerčné subjekty, alebo verejný sektor, mestá a obce a tak ďalej a tak ďalej, vynakladá na to stovky miliónov eur, dokonca to tá, tá najvyššia hranica možná, o ktorej sa hovorí pre tento rok, je na úrovni až vyše 4 mld. eur. Ja verím, že sa takáto, takýto objem nesplní, pretože by išlo o obrovské výdavky štátneho rozpočtu, ktoré by si štát musel požičať na úkor zvýšenia dlhu. A ja verím, že vďaka tomu, že tie cene energií počas tých posledných mesiacov od začiatku roka sa umúdrili, v podstate viac-menej kontinuálne klesajú, dostávajú sa opäť smerom k úrovniam, kde boli pred vojnou, že tieto náklady nebudú také vysoké. Objavuje sa tu však veľmi nepríjemný fenomén, a to, že dodávatelia energií tie ceny, ktoré teda si žiadajú kompenzovať od štátu, stále ponechávajú na veľmi vysokých úrovniach. Niektorí dodávatelia tieto ceny nemenili dokonca od začiatku roka, hoci dnes majú na úrovni 500-600 eur za elektrinu, za komoditu na megawatthodinu, pričom reálne ceny na trhu sa teraz pohybujú okolo 150 eur za megawatthodinu a to už sa takto pohybujú v podstate niekedy od pred Vianoc, možno 15., 20. decembra. Čiže a vlastne keď sa na to pýtam ako predseda hospodárskeho výboru, kto bude týchto dodávateľov kontrolovať, či už štát naozaj kompenzuje reálne ceny, za ktoré nakupovali, či im naozaj kompenzuje reálne náklady na tú elektrinu a plyn, ktoré oni potom ďalej fakturujú odberateľom, tak nikto nevie, kto by ich mal vlastne skontrolovať, odkiaľ tie údaje zobrať a kto by to mal urobiť. Práve preto navrhujeme týmto Úradu pre reguláciu sieťových odvetví, aby mohol získať takéto údaje, aby ich mohol zverejňovať, aby s nimi mohol narábať, aby mohol v podstate kontrolovať týchto dodávateľov, či tie ich vlastne predajné ceny sú v súlade s tým, za čo tieto energie nakupovali. Čiže len toľko krátko, verím, že tým ušetríme aj prostriedky štátu, že nebudeme prispievať obrovským ziskom týchto energetických koncernov a že, že vlastne bude aj táto pomoc s energiami viac zmysluplná a obmedzená naozaj na nevyhnutnosť, nie na nejaké hausnumerá, ktoré si niekto napočíta. Takže zatiaľ asi toľko a prípadne v rozprave môžem k tomu povedať viac. Ďakujem.